**Daugiau nei 30 užsienio bendruomenių kviečia visus vilniečius švęsti įvairovę ir susitikti vieninteliame tokiame renginyje Baltijos šalyse**

**Rugpjūčio 24 d. Vilniaus Bernardinų sodas taps vieta, kurioje susitiks visas pasaulis – pasinerti į skirtingų kultūrų, skonių ir spalvų sūkurį kvies lietuvius bei mūsų šalies sostinėje gyvenančių užsieniečių bendruomenes vienijanti šventė „Vilnius Is My City“. Tai vienintelis tokio pobūdžio renginys Baltijos šalyse ir vienas didžiausių visoje Šiaurės Europoje, raginantis ne tik švęsti kultūrų įvairovę, bet ir kurti tolerantiškesnę visuomenę.**

Šis renginys – tai daugiau nei linksmybės po atviru dangumi. Tai žinutė apie Vilnių kaip atvirą, draugišką ir įvairų miestą, kuriame kiekvienas žmogus gali jaustis savas. Šiandien sostinėje kas devintas vilnietis yra užsienietis ir čia gyvena žmonės iš daugiau nei 140-ties šalių. „Vilnius Is My City“ būtent ir skirtas susipažinti su tais, kurie Lietuvos sostinę pasirinko savo namais.

„Jau ketvirtą kartą organizuojama šventė yra skirta visiems, kurie myli Vilniaus miestą – nepaisant jų kilmės, religijos ar kalbos. Mūsų tikslas yra ne tik parodyti kultūrų įvairovę, bet ir kurti erdvę, kurioje žmonės susitinka, bendrauja ir supranta vieni kitus“, – sako Dovilė Aleksandravičienė, Vilniaus miesto plėtros agentūros „Go Vilnius“ vadovė.

Dar rugpjūčio 9 d., kaip įžanga į šventę, įvyko renginys „Plant Your Roots in Vilnius“, kurio metu vilniečiai ir miesto svečiai kartu sodino lanksvų krūmus, simboliškai įtvirtindami savo „šaknis“ mieste.

Tuo metu „Vilnius Is My City“ sekmadienio programa visą dieną kvies į sporto veiklas, žaidimus, koncertus, šokius, dirbtuves ir pasirodymus, kuriuose dalyvaus virš 30 skirtingų bendruomenių, atvykusių iš viso pasaulio į Vilnių. Taip pat čia veiks pasaulio virtuvių maisto zona, joje apie 15 restoranų atstovaus skirtingas šalis – nuo Indijos, Nigerijos iki Turkijos ar Kolumbijos.

Scenoje pasirodys ne vienas užsienio atlikėjas, gyvenantis sostinėje. Tarp jų – namus Lietuvoje kuriantis Nigerijos muzikantas Anyanya, kuris daugeliui jau pažįstamas iš šių metų „Eurovizijos“ atrankos. Jis gyvai pristatys visiškai naują savo dainą, o tai reiškia, kad Bernardinų sode skambės tikra premjera.

„Šis renginys yra kvietimas susitikti, pažinti, suprasti ir kartu švęsti tai, kas mus jungia, o ne skiria. Tai ne mugė, o bendrystės platforma, kurioje gimsta draugystės ir mažėja atstumai tarp žmonių“, – teigia Indrė Laučienė, „Go Vilnius“ užsieniečių relokacijos ir integracijos centro „International House Vilnius“ vadovė.

Pasak jos, šiandien Vilnius yra namai daugiau nei 75 tūkst. užsieniečių ir šis skaičius nuolat auga – per pastaruosius kelerius metus daugiau nei dvigubai. Didelę dalį užsieniečių bendruomenės sudaro ne tik talentingi specialistai, bet ir tarptautiniai studentai, kurių Vilniuje yra beveik 6 tūkst.

Šventė „Vilnius Is My City“ vyks Bernardinų sode, rugpjūčio 24 d. nuo 13 iki 22 val. Renginys – nemokamas ir atviras visiems. Daugiau informacijos: [https://www.govilnius.lt/vilnius-is-my-city](https://www.govilnius.lt/vilnius-is-my-city-/event-programme).

„Go Vilnius“ užsieniečių relokacijos ir integracijos centras „International House Vilnius“ jau daugiau nei trejus metus rūpinasi į sostinę atvykstančiais užsieniečiais. Nuo centro veiklos pradžios vieno langelio principu veikiantis „International House Vilnius“ padėjo apie 50 tūkst. į Lietuvą atvykusių užsieniečių spręsti dokumentų, mokesčių, darbo, socialinės apsaugos ir net verslo kūrimo klausimus bei susikurti gyvenimą Vilniuje.

Daugiau informacijos:

Rasa Grigaitė

Viešųjų ryšių projektų vadovė

rasa.grigaite@govilnius.lt

+370 620 48 798